Rikke Marie Madsen
Rikke Marie Madsen er en dansk fodboldspiller, der spiller for den amerikanske klub North Carolina Courage og for det danske landshold. Hun har spillet 29 landskampe og scoret et enkelt mål for Danmark (pr. 7. august 2023).
Rikke Marie Madsen startede sin seniorkarriere i Varde IF, hvorfra hun i 2018 skiftede til VSK Aarhus, som hun i 2019 vandt bronze med. Samme år fortsatte den talentfulde angriber karrieren i den norske klub Vålerenga. Her blev det bl.a. til et norsk mesterskab i 2020, inden hun i januar 2022 skiftede til den spanske topklub Madrid CFF. Allerede i august gik turen dog videre til North Carolina Courage i USA.
Rikke Marie Madsen fik debut på A-landsholdet den 21. januar 2019 i en venskabskamp mod Finland. Ved EM-slutrunden i 2022 (udsat fra 2021 pga. coronapandemien), hvor Danmark blev slået ud allerede efter gruppespillet, spillede hun to kampe. Rikke Marie Madsen var også en del af truppen til VM i 2023.